**REGLAMENT INTERNET DEL TECNOCAMPUS**

Contracte TecnoCampus on-line (**TecnoCampusVirtual**)

A. ***Definició***:

El servei de campus virtual del TecnoCampus es defineix com un sistema d'accés local o remot, als sistemes d'informacióial conjunt de sistemes servidors dels departaments de les escoles universitàries, per part de totes aquelles persones usuàries amb privilegis d'accés.

S'entén per usuària qualsevol persona o agrupació vinculada al TecnoCampus, podent ser personal docent, estudiant, PAS o entitats relacionades (per exemple antics/gues estudiants), quan s'escaigui. Tots aquests tindran assignat un compte d'usuari en el servidor d’accés, del qual rebrà les credencials al seu e-mail personal.

B. ***Ús del servei***

1. La persona usuària del servei accepta i coneix totes les responsabilitats legals i reglamentàries establertes, que de l'ús de la capacitat de connexió a internet, que el TecnoCampus ofereix, que se'n puguin derivar. A tal efecte està igualment informada de les disposicions d'ús marcades per RedIris i UPF i UPC i en tot allò que no està explícitament reglamentat per aquestes entitats de les disposicions que vinguin marcades per la legislació civil i penal pel que fa a les responsabilitats derivades del mal ús de productes i serveis informàtics i telemàtics.

2. La persona usuària reconeix igualment la capacitat sancionadora del TecnoCampus pel que fa a les accions que es puguin derivar d'un mal ús de qualsevol dels equips informàtics del TecnoCampus, de la Universitat Pompeu Fabra o de la Universitat Politècnica de Catalunya (d'ara endavant UPF i UPC, respectivament) en virtut dels seus privilegis d'accés als sistemes. El TecnoCampus es reserva el dret d'aplicar les sancions pertinents a qualsevol persona que vulneri aquestes disposicions, incloent-hi l'exclusió dels serveis telemàtics.

3. La persona usuària accepta el compromís de vetllar pel bon funcionament dels sistemes i equips servidors i es compromet a no incórrer en qualsevol manipulació, alteració, extracció o inclusió d'informació o dades no autoritzades o privades o que puguin malmetre, confondre, induir a errors, o deteriorar qualsevol part dels sistemes informàtics i els medis de transmissió i dispositius d’emmagatzematge de dades.

4. La persona usuària es compromet a fer un ús de la capacitat d'accés, marcada pel login i password, ajustat a l'àmbit dels seus estudis o de les relacions de l'entorn universitari i de l'ensenyament en el qual està situat. Igualment l'usuari s'ajustarà a les normes específiques que existeixin en l'àmbit del departament o entitat en què estigui vinculat.

5. En cap cas la persona usuària podrà utilitzar el seu compte i zona d'accés amb finalitats comercials, propagandístiques, que atemptin contra la integritat moral o el bon nom de persones i institucions o el bon gust i les normes ètiques fonamentals.

6. L'ús del login i password i compte d'usuari és personal, secret i intransferible. Aquest podrà ser emprat per la persona usuària de forma local o remota mentre existeixi vinculació amb el TecnoCampus. Així mateix, tant aviat com se li lliurin les claus d'accés al sistema informàtic del TecnoCampus, aquesta es compromet a fer-ne un ús adequat. Com a ús adequat s'inclou que la persona usuària no podrà cedir-les ni utilitzar-les per a l'accés de qualsevol tercera persona aliena al TecnoCampus. Així mateix la persona usuària serà l'única responsable de la bona conservació i ús de les claus, notificant al TecnoCampus, amb la màxima diligència, qualsevol incidència al respecte que pugui afectar a la seguretat o a la integritat de la informació de la xarxa del TecnoCampus. Assumeix així tota la responsabilitat, directa o indirecta, derivada de qualsevol acte realitzat amb les seves claus degut a la manca de diligència o amb dol de la pròpia persona usuària.

7. La persona usuària té una quota d'espai assignada per pràctiques.

El Servei Informàtic i Telemàtic (d'ara endavant SIT) del TecnoCampus cursarà baixa temporal a tothom que excedeixi aquestes capacitats. Igualment es reserva el dret d'ampliar o reduir aquestes prestacions sense previ avís i d'acord amb les necessitats estructurals del servei.

8. La persona usuària s'obliga a notificar al SIT, amb diligència, qualsevol incidència, error o detecció de mal funcionament que pugui percebre durant l'ús del servei.

9. Amb el lliurament del login i password la persona usuària s'obliga a estar assabentada de la present normativa o qualsevol modificació que sobre aquesta es produeixi un cop es faci pública al tauler d’anuncis del TecnoCampus.

Igualment la persona usuària amb el lliurament i posterior ús del login i password accepta plenament la present normativa en forma de contracte privat entre el TecnoCampus i la persona usuària.

10. Les seves dades de caràcter personal són tractades amb la fi explícita i legítima de l’ús del servei de campus virtual de TecnoCampus (inclosa la seva fotografia), així com dels tercers que contracti TecnoCampus, en la prestació dels serveis telemàtics. TecnoCampus podrà fer ús i cedir les dades a d’altres Administracions Públiques i tercers relacionats, per a la mateixa finalitat per a les quals son facilitades, només en els termes de la Llei 1/2003, d'universitats de Catalunya i el Reial Decret 1791/2010 Estatut de l’estudiant universitari. El termini de conservació de les dades lliurades, és el preceptiu per Llei. No hi ha transferència internacional ni decisions automatitzades. A aquests efectes, la persona usuària dóna el consentiment perquè el TecnoCampus realitzi totes aquelles operacions tècniques que suposin un tractament de dades amb l'exclusiva finalitat de mantenir els serveis en un nivell operatiu òptim. Als efectes del que estableix l'article 5 de la Llei Orgànica de Protecció de Dades, li comuniquem que el tractament de dades motivat per la prestació dels serveis telemàtics implica el registre de les dades personals assignades a l'ús de les comptes personals en un fitxer del qual és responsable el TecnoCampus. L'informem que la finalitat d'aquest fitxer és la gestió dels serveis telemàtics del TecnoCampus, així com la gestió de persones usuàries del servei, no essent cedit en cap cas a terceres persones. En cas de voler exercir els seus drets d’accés, rectificació, supressió, limitació de tractament, portabilitat i oposició en els termes establerts en la legislació vigent pot remetre un escrit a TecnoCampus, Av. Ernest Lluch, 32, 08302 Mataró info@tecnocampus.com <http://www.tecnocampus.cat/ca/avis-legal>. Així mateix, aquest fitxer serà tractat contemplant i respectant les mesures de seguretat requerides normativament.

11.- Per motius de seguretat, el TecnoCampus es reserva el dret d'accedir als espais que composen els serveis telemàtics dels comptes de les persones usuàries. Aquests accessos no es faran en cap cas de manera indiscriminada, sinó amb la finalitat de resoldre possibles conflictes dels sistemes o per solucionar qüestions tècniques que puguin afectar la seguretat i integritat de la informació i dels sistemes.

12.- El TecnoCampus també es reserva el dret a emprendre accions legals respecte d'aquelles persones usuàries que puguin incórrer en activitats o pràctiques il·lícites, o que puguin atemptar contra la seguretat o contra la present normativa.

13. El TecnoCampus, atenent a l'estat actual de la tècnica, no es pot responsabilitzar del manteniment constant dels serveis o de la prestació dels mateixos més enllà dels estàndards comunament acceptats. Tampoc pot assumir la responsabilitat dels danys que es puguin produir als equips o a la informació pròpia de les persones usuàries, ocasionats per qüestions alienes o que no restin sota el seu control.

14. La persona usuària s'obliga al compliment de la Llei de Propietat Intel·lectual 1/1996 de 12 d'abril, en els termes i condicions previstos. L'accés per part de l'usuari al lloc TecnoCampus no li atorga cap dret de propietat sobre aquests ni els seus continguts.

C. ***Procediment d'alta i baixa***.

1. A l'inici de cada curs es donarà automàticament d’alta a totes les persones usuàries noves i de baixa a aquelles que hagin finalitzat la seva vinculació amb el TecnoCampus.

2. Amb l'avís corresponent a les persones usuàries implicades, per alta, se'ls lliurarà la normativa d'ús i, el seu login i password.

D. ***Control d'incidències i àmbit jurídic*.**

Davant la detecció d'incidències greus que afectin sistemes, medis, informació o altes, infringint el que s'especifica en la present normativa, la persona usuària infractora serà donada de baixa del servei i s'aplicarà la normativa vigent pel que fa a l'àmbit sancionador i disciplinari dels estatuts del TecnoCampus. Si procedeix, s'interposarà demanda ordinària als tribunals competents, en virtut de l'aplicació de la legislació vigent en matèria de seguretat i ús de sistemes informàtics. Per a dirimir qualsevol qüestió o divergència que sorgeixi en la interpretació o compliment del present contracte, les parts, amb renúncia expressa al seu propi fur i domicili si fos un altre, es sotmeten a la competència i jurisdicció dels Jutjats i Tribunals de la ciutat de Mataró.

**Nom i Cognoms, DNI, signatura**

.................................................................................

Accepto les condicions del servei [ ]

Mataró, a ....... de/d’ ...............................del 2.017